**ІV урок - Втора песен на „Илиада” – бунтът на Терсит**

**Цели:**

1. Учениците да се запознаят със съдържанието на Втора песен на поемата.
2. Да се изгради представа за герой антипод като Терсит.
3. Да се изгради адекватно отношение към света на елинския човек и неговото отношение към геройската етика.
4. Да се развият умения за анализ и интерпретация.

**Задачи:**

1. Да се проведе литературна дискусия върху частта, разкриваща бунта на Терсит.
2. Да се направи съпоставка между образите на Ахил и Терсит, активизирайки вече натрупаните знания за епически герой от предходните уроци.
3. Да се обогати представата на учениците за качествата на хероса.

Урокът може да протече като дискусия.

|  |  |
| --- | --- |
| **Дейност на учителя**  **(въпроси)** | **Дейност на учениците**  **(предполагаеми отговори)** |
| Каква роля играе обществено-историческият момент за изявата на героя Терсит? | Терсит протестира, когато е прекъснат неговият устрем към родината, протестът му говори за късен етап в обществото на елините и за разпадащи се порядки; Терсит се противопоставя на Агамемнон, когато е обявен недействителният край на войната. |
| Какво е мястото му в социалната йерархия? | Не е митологичен герой, обикновен воин е, той е един от многото завоеватели пред стените на Троя, ходът на войната обаче не зависи от него. |
| Какво е отношението на Терсит към войната и последствията от нея за обикновените воини? | Терсит воюва заради печалба и по задължение, уморен е от дългото воюване и мечтае за завръщане у дома. |
| Какво е разбирането на героя за противоречията между властимащите и техните подчинени? | Терсит вечно мърмори и недоволства срещу царете, смята, че Агамемнон е несправедлив и че от това страдат обикновените воини, посочва, че плячката винаги остава за властимащите, плененото злато не стига до обикновените воини. Говори със злост за царете. |
| В какво се изразява социалната мотивация на бунта? | Позовава се на социалните различия между управници и подчинени. Гневът му е справедлив, бунтарско поведение, защото от съвременна гледна точка той защитава правото на нисшестоящите да получат своя дял от войната. |
| В какво се състои обвинението на Терсит към Агамемнон? | Обвинява Агамемнон в коравосърдечност, алчност, недалновидност. |
| Как оценяват другите поведението на Терсит? | Приемат го за дърдорко, Одисей упражнява сила срещу него, не зачитат мнението му. |
| Очертайте границите на конфликта между Терсит и Агамемнон и Одисей. | Конфликтът е социален, срещу царете възроптава обикновен воин, който е лишен от слава, красота и достойнство, Одисей брани Агамемнон и посяга на Терсит, за да му покаже къде е мястото му. |
| Как е представен Терсит? | „най-грозен” от всички; отрицание на всичко героично, името му в превод означава „нахалство”, „наглост”, „дързост”, превръща се в антигерой, защото служи само за фон на който да изпъкне идеалният епически герой. |

След обобщаване на отговорите и направените наблюдения учениците се разделят на екипи, всеки от които трябва да попълни следната съпоставителна таблица. Учителят предварително е подготвил бланки, на които учениците само да впишат своите отговори. Упражнението развива уменията за съпоставителен анализ, спомага за обобщаване и синтезиране на знанията.

**Ахил и Терсит – герои антиподи**

|  |  |  |
| --- | --- | --- |
| Показатели | Ахил | Терсит |
| Място на героя в социалната йерархия | Митологичен герой, единствен син на Тетида и цар Пелей, има право на избор, участва във войната заради честта си. | Не е митологичен герой, оригинално творение на Омир, няма славно потекло, от него не зависи ходът на войната, участва в нея по задължение и заради печалба. |
| Обстоятелствата за проявлението им | Гняв към Агамемнон заради отнетата плячка. | Гняв заради фалшивия край на войната, иска да се завърне в родния си край, гневи се срещу несправедливото разпределение на плячката. |
| Отношение към Агамемнон | Идентични обвинения: използва войната за лично обогатяване, не се грижи за подчинените си, проявява алчност и егоизъм. | Подобни обвинения: говори със злост към царя, роптае срещу неравенството. |
| Отношението на висшестоящите към думите им  Агамемнон  Одисей | Страх, командва го, но знае, че от него зависи войната. | Обект на подигравка, пародират го.  Свит под ударите на царския жезъл на Одисей, нарича го „долен”. |
| Физически и нравствени качества | „божествен”, „богоравен”, „бързоног”, руси коси, прекрасен, изпълнява клетвата, дадена пред бащата на Елена | „най-грозен от всички”, „с гърбица, куц, кривоглед…остра глава с няколко щръкнали косми” |
| Естетическа оценка на героите | Висока нравственост | Терсит означава нахалство, наглост, дързост |
| Социални и нравствени измерения на речта | Справедлив гняв, загрижен за войниците, иска всички да чуят волята на Аполон. | Протестира, когато е прекъснат неговият устрем към родината, чувства се измамен. |
| Отношението им към войната | За Ахил войната е начин да изяви геройската си етика, в нея доказва качествата си; участва във войната заради дадената дума, защитава доблестта си, проверява силата и мъжеството си. | За Терсит войната е начин да се облагодетелстват царете, а обикновените воини като него са само потенциални жертви. |
| Колективът и техния авторитет | Никой не би могъл да помисли за посегателство над Ахил, колективът свързва своите надежди за победа с него. | Нарушава единството на безгласните маси, като дръзва да съди висшестоящите. |
| Конкретно-историческа и общочовешка оценка на героите | Красив и героичен, съвършен, пример за древногръцкия херос | Грозен, отрицание на всичко героично, не носи добродетелите на античния воин; бунтар от съвременна гледна точка; Радциг – „не е реален образ, а карикатура” |

В края на часа говорители от отделните групи представят своите отговори. Учителят поставя оценки на най-активните и поставя за домашна работа за следващия час да се наблюдават образите на Хектор и Андромаха и да се набележат основните черти от характерите на двамата.